钦定古今图书集成/理学汇编/文学典/第196卷 > 《上裴晋公度献唐雅诗启》前人
## 钦定古今图书集成/理学汇编/文学典/第196卷 > 《上裴晋公度献唐雅诗启》前人

宗元启：“伏以周汉二宣中兴之业，歌于《大雅》，载于史
官。然而申、甫作辅，方、召专淮夷之功；魏、邴谋谟，辛、赵
致䍐羌之绩。文武所注，中外莫同。伏惟相公天授皇
家，圣贤克合，谋协一德，以致太平。入有申、甫、魏邴之
勤，出兼方、召、辛、赵之事，东取淮右，北服恒阳。略不代
出，功无与让。故天下文士，皆愿秉笔牍，勤思虑，以赞”
述洪烈，阐扬大勋。宗元虽败辱斥逐，守在蛮裔，犹欲
振发枯槁，决疏潢污，罄效蚩鄙，少佐毫发。谨撰《平淮
夷雅》二篇。恐惧不敢进献，私愿彻声闻于下执事，庶
宥罪戾，以明其心。出位僭言，惶战交积，无任踊跃屏
营之至。不宣。宗元谨启。